Temeljem članka 38. stavka 5. Zakona o sustavu strateškog planiranja i upravljanja razvojem Republike Hrvatske („Narodne novine“ broj 123/17, 151/22) i članka 27. Statuta Grada Zlatara („Službeni glasnik Krapinsko-zagorske županije“ broj 36A/13, 9/18, 9/20, 17A/21) Gradsko vijeće Grada Zlatara, na svojoj 24. sjednici održanoj 3. lipnja 2024., donijelo je slijedeću

**O D L U K U**

**o pokretanju postupka izrade Plana razvoja Grada Zlatara**

**za razdoblje od 2025. do 2029.**

Članak 1.

Ovom Odlukom pokreće se postupak izrade Plana razvoja Grada Zlatara za razdoblje od 2025. do 2029. godine, sukladno važećim zakonskim i podzakonskim propisima koji uređuju sustav strateškog planiranja i upravljanja razvojem.

Članak 2.

Plan razvoja Grada Zlatara temeljni je srednjoročni akt strateškog planiranja, koji se donosi za razdoblje od pet godina u svrhu definiranja posebnih ciljeva za provedbu dugoročnih akata strateškog planiranja - Nacionalne razvojne strategije Republike Hrvatske do 2030. godine, sektorskih i višesektorskih strategija te Plana razvoja Krapinsko - zagorske županije 2021.-2027.

Članak 3.

Donošenje Plana razvoja Grada Zlatara usmjereno je na definiranje osnovnih polazišta daljnjeg uravnoteženog razvoja Grada, utemeljenog na održivom i učinkovitom korištenju raspoloživih resursa, sukladno načelu partnerstva i suradnje te ostalim temeljnim načelima politike regionalnog razvoja.

Članak 4.

Nositelj izrade Plana razvoja je Jedinstveni upravni odjel Grada Zlatara.

Ovlašćuje se gradonačelnica za imenovanje radne skupine za potrebe izrade Plana.

Članak 5.

Ovlašćuje se gradonačelnica da utvrdi nacrt prijedloga Plana za javnu raspravu, a po njenom dovršetku i konačni prijedlog Plana koji će uputiti Gradskom vijeću na donošenje.

Članak 6.

Sredstva za izradu Plana osigurana su u Proračunu Grada Zlatara.

Članak 7.

Ova Odluka stupa na snagu osmog dana od dana objave, a objavit će se u „Službenom glasniku Krapinsko-zagorske županije“.

KLASA: 302-01/24-01/01

URBROJ: 2140-07-01-24-12

Zlatar, 3. lipnja 2024.

PREDSJEDNICA

Danijela Findak